A BIZOTTSÁG HATÁROZATA
(2005. május 23.)
a kéknyelvbetegséggel kapcsolatos védő- és megfigyelő körzetekről, illetve az ezen körzetekből vagy ezen körzeteken keresztül történő szállításokra alkalmazandó feltételekről
(az értesítés a C(2005) 1478. számú dokumentummal történt)
(EGT vonatkozású szöveg)
(2005/393/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kéknyelvbetegség elleni védekezésre és felszámolására vonatkozó külön rendelkezések megállapításáról szóló, 2000. november 20-i 2000/75/EK tanácsi irányelvre (1) és különösen annak 8. cikke (2) bekezdése d) pontjára, 8. cikke (3) bekezdésére, 9. cikke (1) bekezdése c) pontjára, valamint 19. cikke harmadik bekezdésére,
mivel:
(1)
A 2003/828/EK bizottsági határozat (2) rendelkezik az olyan globális földrajzi területek kijelöléséről, ahol a tagállamoknak a kéknyelvbetegséggel kapcsolatos védő- és megfigyelési körzeteket („korlátozás alá vont körzetek”) kell létrehozniuk. Ugyancsak megállapítja a mentesség feltételeit a 2000/75/EK irányelvben előírt kiviteli tilalom („kiviteli tilalom”) alól állatok, azok spermájának, petesejtjeinek és embrióinak bizonyos szállításaira vonatkozóan.
(2)
A Közösségben a kéknyelvbetegség kitöréseinek alakulását, illetve a harmadik országokból történő új behatolásait követve, a 2003/828/EK határozatot több alkalommal módosították e körzetek kijelölt határainak az új állat-egészségügyi feltételekhez való hozzáigazítása céljából.
(3)
A közösségi jogszabályok átláthatósága érdekében indokolt a 2003/828/EK határozatot hatályon kívül helyezni, és e határozatot léptetni a helyébe.
(4)
A 2000/75/EK irányelv értelmében a védő- és megfigyelő körzetek határainak kijelölésénél figyelembe kell venni a kéknyelvbetegséggel kapcsolatban álló földrajzi, közigazgatási, ökológiai és járványtani tényezőket és az ellenőrzési szabályozást. E tényezőket és szabályozást, valamint a tagállamok által benyújtott információkat figyelembe véve, indokolt a 2003/828/EK határozatban meghatározott körzeteket fenntartani, Görögország és Portugália esetét kivéve.
(5)
A legfrissebb rendelkezésre álló tudományos információk szerint a beoltott állatok szállítása biztonságosnak tekinthető, függetlenül a vírusterjedéstől a származási helyen, vagy a kórokozó-átvivők tevékenységétől a rendeltetési helyen. Ezért a 2003/828/EK határozatban előírt kilépési tilalom alóli belföldi szállításra vonatkozó mentességeket módosítani kell, hogy figyelembe vegyék ezeket a tudományos információkat.
(6)
A 2003/828/EK határozat felsorolja Görögországot azon globális földrajzi területek között, ahol korlátozás alá vont körzeteket kell létrehozni. Görögország a 2000/75/EK irányelvvel összhangban egy megfelelően indokolt kérést nyújtott be a Bizottságnak, amelyben Görögország törlését kérte a 2003/828/EK határozatban meghatározott globális földrajzi területek listájáról. Következésképpen Görögországot indokolt törölni erről a listáról.
(7)
Portugália megfelelően indokolt kérést nyújtott be a 2003/828/EK határozatban meghatározott korlátozás alá vont körzetek határainak megváltoztatására e tagállamra vonatkozóan. Figyelembe véve Portugália érintett területein a kéknyelvbetegséggel kapcsolatos földrajzi, közigazgatási, ökológiai és járványtani tényezőket, e körzetek határait módosítani kell.
(8)
Az e határozatban előírt rendelkezések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Tárgy
E határozat célja az olyan globális földrajzi területek határainak kijelölése, ahol a 2000/75/EK irányelv 8. cikkének (1) bekezdése előírása szerint a tagállamok védő- és megfigyelő körzeteket („korlátozás alá vont körzetek”) hoznak létre.
E határozatnak ugyancsak célja meghatározni az e korlátozás alá vont körzetekből, illetve e körzeteken keresztül, állatok, azok spermájának, petesejtjeinek és embrióinak bizonyos szállításaira („átszállítás”) vonatkozóan a 2000/75/EK irányelv 9. cikke (1) bekezdésének c) pontjában, illetve 10. cikkének (1) bekezdésében előírt kiviteli tilalom („kiviteli tilalom”) alól a mentesítés feltételeit.
E határozat nem vonatkozik a 2. cikk első albekezdésében említett korlátozás alá vont körzeteken belüli szállításokra, kivéve más cikkek rendelkezései szerint.
2. cikk
A korlátozás alá vont körzetek határainak kijelölése
A korlátozás alá vont körzetek határai az I. mellékletben az A., B., C., D. és E. körzetek esetében felsorolt globális földrajzi területeken belül kerülnek kijelölésre.
Csak a 3., 4., 5. és 6. cikkel összhangban lehet mentességet nyújtani az e korlátozás alá vont körzetekre vonatkozó kiviteli tilalom alól.
A korlátozás alá vont E. körzet esetében a kérődzőfajú élő állatok szállítása Spanyolország és Portugália között egy kétoldalú megállapodás alapján az érintett illetékes hatóságok engedélyéhez kötött.
3. cikk
Belföldi szállításokra vonatkozó mentesség a kiviteli tilalom alól
(1) Állatoknak, azok spermájának, petesejtjeinek és embrióinak belföldi szállítása valamely korlátozás alá vont körzetből mentes a kiviteli tilalom alól, feltéve, hogy az állatok, azok spermája, petesejtjei és embriói megfelelnek a II. mellékletben meghatározott feltételeknek vagy e cikk (2) vagy (3) bekezdésének.
(2) Az (1) bekezdésben említett belföldi szállításokat az illetékes hatóság mentesíti a kiviteli tilalom alól, amennyiben:
a)
az állatok az illetékes hatóság által elfogadott vakcinázási programmal összhangban beoltott állományból származnak;
b)
az állatokat több mint 30 nappal, de kevesebb mint tizenkét hónappal a szállítás időpontja előtt beoltották a járványügyileg vonatkozó származási területen jelen lévő vagy valószínűleg jelen lévő szerotípus(ok) ellen.
(3) Amennyiben a korlátozás alá vont körzetek valamely járványügyileg vonatkozó származási területén több mint 40 nap telt el attól az időponttól, hogy a kórokozó-átvivő aktivitása megszűnt, az illetékes hatóság mentességet adhat a kiviteli tilalom alól a következők belföldi szállítására:
a)
állatok, amelyek rendeltetési helyei a rendeltetési állomás szerint illetékes hatóság által ilyen célból nyilvántartásba vett gazdaságok, és amelyeket ezen állomásokról csak közvetlenül vágásra lehet elszállítani;
b)
állatok, amelyek szerológiailag (ELISA vagy AGID*) negatívak, vagy szerológiailag pozitívak, de virológiailag (PCR*) negatívak; vagy
c)
azon időpont után született állatok, amikor a kórokozó-átvivő aktivitása megszűnt.
Az illetékes hatóság csak a kórokozó-átvivő aktivitás szünetelési időszakában adja meg az e bekezdésben előírt mentességeket.
Amennyiben a 2000/75/EK irányelv 9. cikke (1) bekezdésének b) pontjában előírt járványmegfigyelési program alapján kimutatják, hogy a kórokozó-átvivő aktivitása az érintett korlátozás alá vont körzetben újrakezdődött, az illetékes hatóság biztosítja, hogy a mentesség ezután ne legyen alkalmazható.
(4) Ellenőrzött továbbítási eljárást vezetnek be az illetékes hatóság ellenőrzése alatt, annak biztosítására, hogy az e cikk által előírt feltételek alapján szállított állatokat a későbbiekben ne szállítsák egy másik tagállamba.
4. cikk
A vágásra szánt belföldi szállítmányokra vonatkozó mentesség a kiviteli tilalom alól
Állatok szállítása azonnali vágásra a korlátozás alá vont körzetből ugyanazon a tagállamon belül az illetékes hatóság által mentesíthető a kiviteli tilalom alól, ha:
a)
eseti kockázatértékelést készítenek annak lehetőségéről, hogy az állatok a vágóhídra történő szállítás során érintkezhetnek-e a kórokozó-átvivőkkel, a következőket figyelembe véve:
i.
a 2000/75/EK irányelv 9. cikke (1) bekezdésének b) pontjában előírt megfigyelő program keretében rendelkezésre álló adatokat a kórokozó-átvivő aktivitásáról;
ii.
a távolságot a nem korlátozás alá vont körzetbe való beléptetés pontjától a vágóhídig;
iii.
a ii. pontban említett útvonal entomológiai adatait;
iv.
a kórokozó-átvivők aktivitási idejének viszonylatában a napszakot, amikor a szállítás történik;
v.
a 96/23/EK tanácsi irányelvnek (3) megfelelően rovarirtók lehetséges használatát;
b)
a szállítandó állatok nem mutatják a kéknyelvbetegség semmilyen tünetét a szállítás napján;
c)
az állatokat az illetékes hatóság által lezárt járművel, hatósági felügyelet mellett közvetlenül a vágóhídra szállítják;
d)
a vágóhídért felelős illetékes hatóságot tájékoztatják a szállítás előtt az állatok vágóhídra küldésének szándékáról és az értesíti az illetékes küldő hatóságot az állatok megérkezéséről.
5. cikk
A korlátozás alá vont körzetet Közösségen belüli kereskedelem céljából elhagyó állatokra vonatkozó, a kiviteli tilalom alól való mentesség
(1) Állatoknak, azok spermájának, petesejtjeinek és embrióinak szállítását a korlátozás alá vont körzetekből Közösségen belüli kereskedelem céljából az illetékes hatóság mentesíti a kiviteli tilalom alól, ha:
a)
az állatok, azok spermája, petesejtjei és embriói megfelelnek a 3. cikkben előírt feltételeknek; és
b)
a rendeltetési tagállam előzetes jóváhagyását adta a szállításhoz.
(2) A mentesség által érintett állatok származási tagállama az (1) bekezdés előírása szerint biztosítja, hogy a következő kiegészítő szöveggel egészülnek ki a 64/432/EGK (4), 88/407/EGK (5), 89/556/EGK (6), 91/68/EGK (7) és a 92/65/EGK (8) tanácsi irányelvben meghatározott megfelelő egészségügyi bizonyítványok:
„2005/393/EK határozatnak megfelelő állatok/sperma/petesejtek/embriók (9).
6. cikk
Állatok átszállítása korlátozás alá vont körzeten keresztül
(1) A korlátozás alá vont körzeten kívüli területről küldött állatok átszállítása valamely korlátozás alá vont körzeten keresztül engedélyezett, amennyiben az állatok és a szállítóeszközök rovarirtóval történő kezelése megtörténik a berakodás helyén, vagy mindenképpen a korlátozás alá vont körzetbe való belépés előtt.
Amikor valamely korlátozás alá vont körzeten keresztül való átszállítás során egy megállóhelyen pihenőidőt terveznek, rovarirtóval kezelést kell végezni, annak érdekében, hogy az állatokat megvédjék a kórokozó-átvivők bármilyen támadásától.
(2) Közösségen belüli kereskedelem esetében a tranzit tagállam és a rendeltetési tagállam illetékes hatóságainak engedélyéhez kötött az átszállítás, valamint a következő kiegészítő szöveggel egészülnek ki a 64/432/EGK, 91/68/EGK és 92/65/EGK irányelvekben meghatározott megfelelő egészségügyi bizonyítványok:
„A 2005/393/EK határozatnak megfelelő kezelés (termék neve) rovarirtóval, (dátum) -án/-én (időpont) -kor.”
7. cikk
Végrehajtási intézkedések
A tagállamok módosítják a kereskedelemre vonatkozó intézkedéseket úgy, hogy e határozatnak megfeleljenek, valamint az elfogadott intézkedéseket azonnal és megfelelően nyilvánosságra hozzák. Erről a Bizottságot azonnal tájékoztatják.
8. cikk
Hatályon kívül helyezés
A 2003/828/EK határozat hatályát veszti.
A hatályon kívül helyezett határozatra történő hivatkozásokat e határozatra történő hivatkozásokként kell tekinteni.
9. cikk
Alkalmazhatóság
E határozat 2005. június 13-ától alkalmazandó.
10. cikk
Címzettek
E határozatnak a tagállamok a címzettjei.
Kelt Brüsszelben, 2005. május 23-án.